Avainsanat

Tiivistelmä



Avainsanat

1 Valtioiden myöntämät tuet - Valtion tukien käsite - Valtion perustaman toimielimen kautta myönnetty tuki - Perusteet, joilla arvioidaan toimielimen kuulumista julkiseen sektoriin

(EY:n perustamissopimuksen 92 artiklan 1 kohta)

2 Valtioiden myöntämät tuet - Valtion tukien käsite - Valtion varoista myönnetty tuki - Sellaisen sijoituksen pitäminen valtion varoista myönnettynä tukena, joka on tehty sellaisilla yksityistä alkuperää olevilla palautettavilla varoilla, joita julkinen laitos hallinnoi - Edellytykset

(EY:n perustamissopimuksen 92 artiklan 1 kohta)

3 Valtioiden myöntämät tuet - Komission päätös, jolla kansallinen toimenpide todetaan perustamissopimuksen 92 artiklan 1 kohdan vastaiseksi - Taloudellisen tilanteen monitahoinen arviointi - Tuomioistuinten harjoittama valvonta - Rajat

(EY:n perustamissopimuksen 92 artiklan 1 kohta)

4 Valtion myöntämät tuet - Valtion tukien käsite - Jäsenvaltion jollekin yritykselle myöntämä taloudellinen avustus - Arviointiperusteet - Toimenpiteen järkevyys asiantuntevan yksityisen sijoittajan mielestä - Sellaisen yrityksen, jonka rahoitustilanne huononee voimakkaasti ja jonka rahoitustilanteen ei oleteta paranevan edes pitkällä aikavälillä, lähes kaikkien liikkeellelaskemien arvopapereiden merkintä ei näytä asiantuntevan yksityisen sijoittajan mielestä järkevältä

(EY:n perustamissopimuksen 92 artiklan 1 kohta)

5 Toimielinten säädökset, päätökset ja muut toimet - Perusteluvelvollisuus - Perusteluvelvollisuuden ulottuvuus - Päätökset

(EY:n perustamissopimuksen 190 artikla)

Tiivistelmä

6 Kaikki kilpailua uhkaavat avustukset julkiselta sektorilta kuuluvat perustamissopimuksen 92 artiklan soveltamisalaan ilman, että edellytettäisiin, että nämä tuet olisivat jäsenvaltion hallituksen tai keskushallinnon myöntämiä.

Tältä osin on todettava, että laitos, jonka jäsenvaltio on lailla perustanut lainsäädäntövallan käyttäjän valvonnassa ja takuulla toimivaksi erityislaitokseksi, jonka tehtävistä säädetään laeissa ja asetuksissa ja jonka pääjohtajan valtion päämies nimittää ja muut johtajat hallitus, kuuluu julkiseen sektoriin; tätä julkista luonnetta ei voida saattaa kyseenalaiseksi julkisen sektorin sisäiseen organisaation liittyvien seikkojen kuten sellaisten sääntöjen vuoksi, joilla taataan laitoksen riippumattomuus muista julkisista laitoksista.

Lainsäädäntövallan käyttäjä, jonka alaisuudessa laitos toimii, on yksi valtion perustuslakien mukaisista valtaa käyttävistä tahoista; yhteisön oikeudessa ei voida hyväksyä sitä, että pelkästään sillä, että luodaan sellaisia riippumattomia toimielimiä, joiden tehtävänä on tukien jakaminen, voitaisiin kiertää valtion tukia koskevat oikeussäännöt.

7 Jotta sijoitusta voidaan pitää valtion tukena, kyseessä täytyy olla valtion varoista suoraan tai välillisesti myönnetty avustus, mikä edellyttää, että varat, joista tuki myönnetään, ovat peräisin kyseiseltä jäsenvaltiota. Perustamissopimuksen 92 artiklan 1 kohta kattaa tältä osin kaikki sellaiset rahavarat, joita julkinen sektori tosiasiallisesti voi käyttää yritysten tukemiseen, eikä asian kannalta ole merkitystä sillä, kuuluvatko nämä varat pysyvästi julkiselle sektorille.

Niinpä sijoitusta, jonka julkiseen sektoriin kuuluva laitos tekee yksityistä alkuperää olevilla varoilla, jotka on vaadittaessa palautettava, on pidettävä valtion tekemänä toimenpiteenä, kun laitokseen talletettujen varojen ja sieltä tehtyjen nostojen tuloksena on jatkuvasti saldo, jota tämä laitos voi käyttää omalla vastuullaan niin kuin tätä saldoa vastaavat varat olisivat lopullisesti sen käytössä.

8 Kun on kyse sellaisen päätöksen tuomioistuinvalvonnasta, jolla komissio toteaa kansallisen toimenpiteen perustamissopimuksen 92 artiklan 1 kohdan vastaiseksi ja joka edellyttää taloudellisen tilanteen monitahoista arviointia, tämän valvonnan on rajoituttava sen varmistamiseen, että asiassa on noudatettu menettelytapasääntöjä ja perusteluja koskevia sääntöjä, että riidanalaisen valinnan perusteena olevat seikat ovat aineellisesti paikkansapitäviä ja ettei asiassa ole tapahtunut näiden seikkojen ilmeistä arviointivirhettä tai harkintavallan väärinkäyttöä.

9 Pääomia, jotka valtio antaa suoraan tai välillisesti jonkin yrityksen käyttöön tavanomaisia markkinaehtoja vastaavilla ehdoilla, ei voida pitää valtion tukina.

Perustamissopimuksen 92 artiklan 1 kohdassa tarkoitettuna tukena pidetään sen sijaan sitä, että jäsenvaltio tekee sellaisen osakeyhtiön kautta, jonka tämän jäsenvaltion julkinen laitos omistaa 100-prosenttisesti, mittavan investoinnin merkitsemällä lähes kaikki erittäin vaikeassa rahoitustilanteessa olevan yrityksen liikkeellelaskemat arvopaperit tehdäkseen kyseisessä yrityksessä uudelleenjärjestelyjä, vaikka suunnitellulla uudelleenjärjestelyllä ei ilmeisestikään voida edes pitkällä aikavälillä helpottaa kyseisen yrityksen vaikeaa tilannetta, jolle on tyypillistä musertava velkaantuneisuusaste ja raskaat tappiot. Rahoitustilanteen paranemista osoittavat merkit ja odotukset, jotka ovat kyseisessä tilanteessa merkityksettömiä, eivät näissä olosuhteissa kannustaisi mahdollista yksityistä sijoittajaa tekemään tällaista pääomasijoitusta, koska hän tuskin voisi odottaa, että yritys palauttaisi sijoitetut pääomat.$

10 Yhteisön toimielimille perustamissopimuksen 190 artiklan mukaan kuuluvan perusteluvelvollisuuden tarkoituksena on, että yhteisöjen tuomioistuimet voivat valvoa päätöksen laillisuutta ja että se, jolle päätös on osoitettu, saa tietää, miksi päätös on tehty, puolustaakseen tarvittaessa oikeuksiaan ja voidakseen tutkia, onko päätös asianmukainen.